杨维桢
三男词
君不见羌胡之妻产龙鹫，骆家之妇生虎狸。
造物好或怪，痴儿以为奇。
金村铁妇不画眉，健手能运千斤椎。
怀妊弗知十月期，一诞三子如母豨。
邻舍来贺子，公相出茅茨。
亲戚来贺子，车盖生光辉。
里胥驰走闻有司，三竖内有麒麟儿。
阴阳者流来与推，张家瑞凤三联枝。
我闻其言信且疑，历扣古牒如元龟。
硖石三生未闻瑞，南昌四孕徒招非。
有条给乳本勾践，五羊十帛胡多仪。
他日唐檀验后事，不知介葛闻三牺。